Նորանշանակ նախարարի անձի հետ կապված՝ շատ են այն մտավախությունները, որ երիտասարդ է, անփորձ, ոլորտից հեռու, այդ առումով ի՞նչ է մտածում։ «Պետք է անկեղծ լինեմ ու ասեմ, որ Լիլիթին ճանաչում եմ շատ վաղուց՝ արդեն 11-12 տարի, եւ այդ առումով սուբյեկտիվ եմ, մյուս կողմից էլ՝ այս հարցն օրերս քննարկում էի Հասմիկ Պապյանի հետ, ով նկատեց, որ Ավստրիայի նորընտիր վարչապետը 32 տարեկան է, իսկ Լիլիթը, եթե չեմ սխալվում՝ 35։ Երիտասարդ տարիքն էապես հնարավորություն է տալիս տարբեր կլիշեներից ազատ լինել, որը սերնդեսերունդ նստում է մարդկանց գիտակցության մեջ, իսկ փորձը կարելի է փոխլրացնել ուրիշների փորձով, ճկունությամբ եւ շահառու խմբերի հետ աշխատելու մարտավարությամբ, մարդկանց հետ շփվելու բարյացակամությամբ։ Այդ բարյացակամությունը բոլորի հանդեպ ես այսօր տեսա եւ հույս ունեմ՝ որոշակի արդյունքների կհասցնի։ Մշակույթը ես համարում եմ չափազանց լուրջ եւ չափազանց անտեսված ոլորտ մեր երկրում, որովհետեւ մշակույթը ցանկացած երկրի, առավել եւս՝ Հայաստանի համար էական նշանակություն ունի, քանի որ հեղաշրջման հենքը պիտի լինի գաղափարախոսությունը, որը հենց մշակույթն է ձեւավորում»։